Horst Bieniek (rodz. 7 moja 1930 we Glywicach, um. 7 grudnia 1990 we München) – ślōnski pisorz, publicysta, przekłodocz i reżyser. Tworził we miymieckij godce. Biografijo. Za bajtla miyszkoł we robotniczyj tajli Glywic. We 1945 sie przekludźōł do Miymiec, do sowieckij ôkupacyjnyj zōny. Szkolōł sie u Bertolda Brechta we Wschodnim Berlinie. We 1951 heresztowało go NKWD a ôskarziyło ô robota proci kulturalnyj polityce Dydyerōw. Na 25 rokōw trefiōł do sowieckigo łagru we Workucie, atoli bōł ôswobodzōny we 1955. Wrōćōł sie do Efu a niyskorzi robiōł za radyjowygo reżysera, lektora i tyjatralnego reżysera. Glywicy nawiydźōł we 1987, sztyrdziyści dwa roki po wykludzyniu, kej rychtowoł swoja biografijo. Godoł ô sobie "miymieckogodkowy Ślōnzok" a padoł, że to Miymce sōm winne strocyniu Ślōnska skirz tego, co niy dowali ôdpora Hitlerowi i norodowym socjalistōm We swojich piyrszych kśōnżkach pisoł gyszichty ze łagru. Niyskorzi ônego twōrczość bōła skuplowano ze Glywicami a Gōrnym Ślōnskym. Nojwiyncy we wercie je glywicko tetralogijo: "Piyrszo polka", "Wrześniowe światło", "Czas bez zwōnōw" i "Ziymia a ôgyń". Akcyjo tych rōmanōw sie dzieje we Glywicach za drugij światowyj wojny a idzie w nich nolyź autobiograficzne elymynta. Bienek wydoł tyż album fotografiji przedwojnowego Ślōnska "Schlesischer Bilderbogen". Umrził na AIDS 7 grudnia 1990. Pomianowano je po nim ulica we Glywicach, a na fatrowym dōmu we tajli Zatorze wisi pamiōntkowo tabula. "Cela (Die Zelle, 1968)" "Piyrszo polka (Die erste Polka, 1975)" "Wrzyśniowe światło (Septemberlicht, 1977)" "Czas bez zwōnōw (Zeit ohne Glocken, 1979)" "Ziymia a ôgyń (Erde und Feuer, 1982)" "Glywicke bajtelstwo (Gleiwitzer Kindheit, 1976)" "Uopis jednyj prowincyje (Beschreibung einer Provinz, 1983)" "Königswald abo ôstatnio gyszichta (Königswald oder Die Letzte Geschichte, 1984)" "Cesta w bajtelstwo (Reise in die Kindheit, 1988)" "Brzozy i wielge piece. Bajtelstwo na Gōrnym Ślōnsku. (Birken und Hochöfen. Eine Kindheit in Oberschlesien, 1990). " Neczajta poświyncōno Horstowi Bienkowi